Пенчо Славейков
Недовършен пейзаж

chitanka.info

Козарчето подрипна и се спре

навърх скалата. Грабнах аз молива —

гранитната пропукана скала,

и лишеи и мъх и хвойна дива…

И бързам аз, и счувам аз едвам

цафарата — като че ли да свири

хи-и бозна де… По стръмните скали

насам-натам се стадото разтири.

Там купчина, там две-три, там едно

над пропастта само застана ере —

и се прехвърли… друго по-отвъд

и хепка се нагоре и катери.

Аз бързам: ту скалата тъмна, ту

козите, — но, докато тях да схвана,

козарчето изщукна бозна де —

пейзажа тъй несвършен си остана!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.